“Ayollar daftari”ga kiritilgan xotin-qizlarning tadbirkorlik loyihalarini qo`llab-quvvatlashga 2021 yilda 1 trillion 197 milliard so`m ajratilgan

Joriy yilning 31 yanvar kuni Xotin-qizlar va gender tenglik masalalari qo`mitasining yalpi majlis kun tartibiga kiritilgan masalalar muhokamasiga bag`ishlangan majlisi bo`lib o`tdi.
Unda Qo`mita, ekspertlar guruhi a`zolari, tegishli vazirlik va idoralar, davlat va nodavlat tashkilotlar hamda ommaviy axborot vositalari vakillari ishtirok etdi.
Senatorlar 2017-2021 yillarda O`zbekiston Respublikasini rivojlantirishning beshta ustuvor yo`nalishi bo`yicha Harakatlar strategiyasini “Yoshlarni qo`llab-quvvatlash va aholi salomatligini mustahkamlash yili”da amalga oshirishga oid Davlat dasturining ijrosi bo`yicha O`zbekiston Respublikasi Vazirlar Mahkamasining hisobotini dastlabki tarzda ko`rib chiqdilar.
Dastur 273 ta banddan iborat bo`lib, uning 117 ta bandida normativ-huquqiy hujjatlar, shu jumladan, 14 ta qonun, 103 ta O`zbekiston Respublikasi Oliy Majlisi palatalarining qarori, O`zbekiston Respublikasi Prezidentining farmonlari, qarorlari hamda Vazirlar Mahkamasining qarorlari, 156 ta chora-tadbirlar dasturi va boshqa hujjatlar loyihalarini ishlab chiqish belgilangan.
Qayd etilishicha, 2021 yilda davlat dasturi ijrosi doirasida umumiy qiymati 29,5 trillion so`m, 2,6 milliard AQSh dollari hamda 57,5 million evroga teng loyihalarni amalga oshirish nazarda tutilgan edi. Davlat dasturining jami 273 ta bandidan 243 tasi to`liq bajarilgan.
Shuningdek, tadbirda davlat dasturi doirasida boshqa sohalar kabi xotin-qizlar tadbirkorligini rivojlantirish, gender tenglikni ta`minlash borasida qilingan ishlar ham ko`rib chiqildi.
Senatorlar qayd etganidek, xotin-qizlar tadbirkorligini rivojlantirish maqsadida 6,5 ming xotin-qizga Davlat maqsadli jamg`armasi tomonidan 100 millird 341 million so`m miqdorida kredit resurs mablag`lari ajratib berilgan.
Bundan tashqari, “Ayollar daftari”ga kiritilgan ehtiyojmand xotin-qizlarning tadbirkorlik loyihalarini qo`llab-quvvatlash maqsadida 2021 yil davomida 96 873 nafar xotin-qizga 1 trillion 197 milliard so`m miqdorida kredit mablag`lari ajratilgan. Turmush sharoiti og`ir va nogironligi bo`lgan 1 630 nafar xotin-qiz ro`yxati shakllantirilib, tuman (shahar) huzuridagi maxsus komissiyalar tomonidan xujjatlar tasdiqlanib, arzon uy-joylar bilan ta`minlash maqsadida uylarning boshlang`ich badalini to`lab berish uchun 31 milliard 643 million so`m ajratilgan.
Qayd etilganidek, ijtimoiy himoyaga muhtoj xotin-qizlarning muammolarini o`rganish va hal etishga ko`maklashish maqsadida har bir mahallada “Ayollar maslahat kengashi” jamoatchilik tuzilmasi tashkil etilgan.
Ayollarni reabilitasiya qilish va moslashtirish respublika markazi hamda 28 ta hududiy va tumanlararo markaz faoliyat ko`rsatmoqda. Respublika va hududiy Xotin-qizlar jamoatchilik kengashlari, Xotin-qizlar muammolarini tizimli ravishda hal etish, ularni ijtimoiy qo`llab-quvvatlash bo`yicha respublika komissiyasi faoliyati yo`lga qo`yilgan.
Turmush sharoiti og`ir va nogironligi bo`lgan 7 350 nafar ayol va bolalarga 7 milliard 528 million so`mlik reabilitasiya vositalari taqdim etish, o`ta og`ir ijtimoiy ahvolga tushib qolgan, nogironligi bo`lgan 500 nafar xotin-qizni jarrohlik yo`li bilan operasiya qilish uchun ro`yxatlar shakllantirilib, Xotin-qizlarni qo`llab-quvvatlash davlat maqsadli jamg`armasidan 13 milliard so`m miqdorida mablag` ajratilgan.
Minimal gender ko`rsatkichlar va boshqa ma`lumotlarni o`z ichiga olgan “gender.stat.uz” veb-sayti yaratilib, uni doimiy ravishda yangilab borish yo`lga qo`yilgan.
Oliy o`quv yurtlariga qabul qilishda ehtiyojmand oila qizlari uchun 2 ming 80 ta grant ajratildi. Muhtoj yolg`iz ayollar va boquvchisini yo`qotgan qizlarning oliy ta`lim olish uchun kontrakt to`lovlarini qoplab berish tizimi joriy etildi. Faol xotin-qizlar bilan tizimli ishlash, ularni rahbarlikka tayyorlash maqsadida ta`lim muassasalarida 1029 nafar iqtidorli qizning zaxirasi shakllantirilgan.
Muhokamalar so`ngida Qo`mitaning tegishli qarori qabul qilindi.